P9_TA(2022)0262

Ulovlig skovhugst i EU

Europa-Parlamentets beslutning af 23. juni 2022 om ulovlig skovhugst i EU (2022/2523(RSP))

(2023/C 32/04)

Europa-Parlamentet,

— der henviser til artikel 227 i traktaten om Den Europæiske Union,

— der henviser til artikel 4, 191, 230 og 258 i traktaten om Den Europæiske Unions funktionsmåde,

— der henviser til Europa-Parlamentets og Rådets forordning (EU) nr. 995/2010 af 20. oktober 2010 om fastsættelse af krav til virksomheder, der bringer træ og træprodukter i omsætning (1) (EU-træforordningen),

— der henviser til Rådets direktiv 92/43/EØF af 21. maj 1992 om bevaring af naturtyper samt vilde dyr og planter (2) (habitatdirektivet),

— der henviser til Europa-Parlamentets og Rådets direktiv 2001/42/EF af 27. juni 2001 om vurdering af bestemte planers og programmers indvirkning på miljøet (3) (direktivet om strategisk miljøvurdering),

— der henviser til Europa-Parlamentets og Rådets forordning (EF) nr. 1367/2006 af 6. september 2006 om anvendelse af Århus-konventionens bestemmelser om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet på Fællesskabets institutioner og organer (4) (Århusforordningen),

— der henviser til traktatbrudssag INFR(2020)2033 i Kommissionens traktatbrudspakke af 12. februar 2020,

— der henviser til Kommissionens meddelelse af 20. maj 2020 med titlen »EU's biodiversitetsstrategi for 2030 — Naturen skal bringes tilbage i vores liv« (COM(2020)0380),

— der henviser til Kommissionens meddelelse af 16. juli 2021 med titlen »Ny EU-skovstrategi for 2030« (COM(2021)0572),

— der henviser til Kommissionens forslag af 17. november 2021 til Europa-Parlamentets og Rådets forordning om tilgængeliggørelse på EU-markedet og eksport fra Unionen af visse råvarer og produkter, der er forbundet med skovrydning og skovforringelse, og om ophævelse af forordning (EU) nr. 995/2010 (COM(2021)0706), der har til formål at begrænse EU-drevet skovrydning og skovforringelse,

— der henviser til Kommissionens forslag af 15. december 2021 til Europa-Parlamentets og Rådets direktiv om strafferetlig beskyttelse af miljøet og om erstatning af direktiv 2008/99/EF (COM(2021)0851) og den ledsagende meddelelse (COM(2021)0814),

— der henviser til Europa-Parlamentets og Rådets forordning (EU) 2021/1767 af 6. oktober 2021 om ændring af forordning (EF) nr. 1367/2006 om anvendelse af Århuskonventionens bestemmelser om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet på Fællesskabets institutioner og organer (5),

— der henviser til forespørgsel til Kommissionen om ulovlig skovhugst i EU (O-000020/2022 — B9-0016/2022),

— der henviser til forretningsordenens artikel 136, stk. 5, og artikel 132, stk. 2,

— der henviser til forslag til beslutning fra Udvalget for Andragender,

A. der henviser til, at Udvalget for Andragender har modtaget andragende nr. 0289/2015, 0625/2018, 1248/2019, 0408/2020, 0722/2020 og 1056/2021, som giver udtryk for bekymring over stigende ulovlig skovhugst og specifik praksis, der er i strid med EU's miljølovgivning i nogle medlemsstater, herunder i Europas sidste resterende primærskove og skove med gamle vækster, og opfordrer til, at der træffes forebyggende foranstaltninger for at mindske risikoen for og omfanget af miljøskader og trusler mod menneskers liv og trivsel;

B. der henviser til, at ulovlig skovhugst er en aktivitet, der giver anledning til stor bekymring, og som fører til miljøskader, tab af biodiversitet og forringelse af økosystemer, ørkendannelse og jorderosion, der fører til naturkatastrofer såsom jordskred, og har ført til ødelæggelse eller beskadigelse af flere Natura 2000-områder og primærskove og skove med gamle vækster; der henviser til, at ulovlig skovhugst kan føre til udryddelse af beskyttede arter og specifikke levesteder for forskellige plante- og dyrearter, fordi dem, der er involveret i ulovlige aktiviteter, har tendens til at tilsidesætte love, der beskytter værdifulde skovressourcer;

C. der henviser til, at Europol anslår, at miljøkriminalitet er lige så indbringende som narkotikahandel, men medfører en meget lavere risiko for at blive opdaget og straffet (6);

D. der henviser til, at ulovlig skovhugst er en vigtig faktor i skovrydning, skovforringelse og klimaændringerne, der bidrager til forringelsen af luftkvaliteten; der henviser til, at ulovlig skovhugst udgør mellem 15 og 30 % af den internationale træproduktion og har yderligere miljømæssige, sociale og økonomiske konsekvenser; der henviser til, at ulovlig skovhugst i det store hele ikke opdages, og derved er en hindring for EU's indsats for at nå målene i den europæiske grønne pagt, den europæiske klimalovgivning og biodiversitetsstrategien; der henviser til, at ulovlig skovhugst meget jævnligt finder sted i nogle af de bedst bevarede skove af den højeste kvalitet i EU;

E. der henviser til, at produkter fra ulovlig skovhugst sælges i EU som certificeret træ (7); der henviser til, at de vigtigste eksisterende certificeringsordninger ikke er i stand til fuldt ud at opfylde kravene i den gældende lovgivning; der henviser til, at de vigtigste ordninger, der blev vurderet i Kommissionens rapport fra juli 2021 om certificerings- og verifikationsordninger i skovbrugssektoren, har huller i deres lovlighedsdefinitioner, og at deres retlige krav er af begrænset omfang eller tvetydige; der henviser til, at selv om de udgør en systematisk tilgang til overførsel af fordringer gennem hele forsyningskæden, omfatter de for størstedelens vedkommende ikke den systematiske mulighed for — i realtid eller på anden måde — at kontrollere transaktioner med mængder, arter og kvaliteter mellem enheder, hvilket gør systemerne sårbare over for manipulation og svig; der henviser til, at alle primære certificeringsordninger er udfordret, når det kommer til at identificere og effektivt håndtere problemer med korruption, at de eksisterende systemer til identifikation af korruption er relativt begrænsede og risikoen for svig kun i ringe grad dækket (8);

F. der henviser til, at skove er vigtige kulstofdræn, der bidrager til bekæmpelsen af klimaændringer;

G. der henviser til, at ulovlig skovhugst har betydelige negative socioøkonomiske virkninger, idet lokale og ansvarlige samfund mister deres økonomiske eksistensgrundlag på grund af ulovlig markedsføring af ulovligt fældet træ, hvilket igen tilskynder til kriminalitet og har en skadelig indvirkning på bæredygtig lokal udvikling og lovlige virksomheder; der henviser til, at ulovlig skovhugst ofte er forbundet med skattesvig, der gør det muligt for ulovlige skovhuggere at presse markedsværdien af skovprodukter ned, hvilket fører til forvridning af markedsbalancen og illoyal konkurrence; der henviser til, at ulovlig skovhugst medfører tab af indtægter for regeringen i form af tabte skatter og afgifter og bidrager til øgede udgifter til skovforvaltning og transaktioner; der henviser til, at træ ofte fældes i én medlemsstat, men handles i en anden; der henviser til, at størstedelen af det ulovlige træ handles og anvendes som lovligt fældet træ;

H. der henviser til, at der mangler ensartede, harmoniserede og sammenlignelige data for skovhugst i EU samt en fælles definition af ulovlig skovhugst;

I. der henviser til, at ulovlige skovhuggere i nogle tilfælde har været voldelige over for skovbetjente, skovfogeder, retshåndhævende myndigheder, miljøaktivister og undersøgende journalister, hvilket har resulteret i tab af menneskeliv i mindst seks tilfælde og talrige episoder med vold og chikane over for dem, der er ansvarlige for beskyttelsen af skove;

J. der henviser til, at manglen på en internationalt anerkendt definition af de aktiviteter, der er dækket af begrebet »ulovlig skovhugst«, giver anledning til problemer; der henviser til, at denne manglende præcision udgør et alvorligt juridisk smuthul;

K. der henviser til, at korruption og svig er de primære katalysatorer for ulovlig skovhugst, hvilket fører til utilstrækkelig håndhævelse og straffrihed; der henviser til, at dette også forværrer forskellige kriminelle aktiviteter såsom finansiering af konflikter og hvidvaskning af penge; der henviser til, at der er behov for EU-tiltag for at standse ulovlig skovhugst og skovrydning og begrænse handelen med ulovligt fældet træ og træprodukter;

L. der henviser til, at miljøkriminalitet i henhold til Eurojust er blevet den fjerdemest udbredte kriminelle aktivitet på internationalt plan;

M. der henviser til, at EU's tømmerforordning omfatter regler for at bringe træ og træprodukter i omsætning, og at den bør forhindre ulovlig skovhugst; der henviser til, at Kommissionen har til hensigt at ophæve EU's tømmerforordning med dens forslag til en forordning om tilgængeliggørelse på EU-markedet og eksport fra Unionen af visse råvarer og produkter, der er forbundet med skovrydning og skovforringelse; der henviser til, at Den Europæiske Union bør hjælpe medlemsstater, der mangler god skovforvaltning, med at bekæmpe kriminalitet og organiseret kriminalitet, der driver rov på skovene, og bør fremme miljøbeskyttelse, herunder beskyttelse og bæredygtig forvaltning af skovene, i henhold til direktiv 2008/99/EF af 19. november 2008 om strafferetlig beskyttelse af miljøet (9) og i overensstemmelse med målene med den europæiske grønne pagt, biodiversitetsstrategien, handlingsplanen for nulforurening og EU-handlingsplanen for den cirkulære økonomi;

N. der henviser til, at ulovlige aktiviteter fører til ikke-bæredygtig praksis, reducerer værdien af skove og medfører devaluering af skovenes forskellige miljømæssige, økonomiske og sociale tjenester, hvilket fører til decideret skovrydning og skovforringelse;

O. der henviser til, at ulovlig skovhugst er forbundet med brud på menneskerettigheder og vold samt kriminalitet, der er forbundet med svig og korruption såsom hvidvaskning af penge og skattesvig;

P. der henviser til, at der er flere åbne traktatbrudsprocedurer mod medlemsstater for påstået manglende gennemførelse af EU-lovgivningen i denne henseende;

Q. der henviser til, at skovejere under Den Europæiske Landbrugsfond for Udvikling af Landdistrikterne (ELFUL) og andre fonde, der forvaltes af medlemsstaterne, i øjeblikket er berettiget til kompensation for miljø- og klimavenligt skovbrug, støtte til bevarelse, genopretning og beskyttelse af skove og kompensation for Natura 2000-skovområder samt vedligeholdelse og aktiviteter, der forbedrer skovøkosystemernes modstandsdygtighed og miljømæssige værdi;

R. der henviser til, at nogle medlemsstaters skovforvaltningsplaner bør svare til de foranstaltninger, der er nødvendige for at beskytte og genoprette biodiversiteten i skove, og bør være offentligt tilgængelige; bemærker, at ikke alle forvaltningsplaner for Natura 2000-områder anerkender den eksplicitte værdi af primærskove og skove med gamle vækster, og at bevarelsesforanstaltninger for strengt beskyttede skove ikke helt udelukker skovhugst, der kan være uforenelig med langsigtet bevaring af primærskove og skove med gamle vækster;

1. opfordrer indtrængende medlemsstaterne til fuldt ud at gennemføre og overholde de forpligtelser, der er fastsat i EU's eksisterende miljølovgivning; opfordrer Kommissionen til at handle hurtigere, mere effektivt og mere gennemsigtigt, herunder gennem regelmæssig opfølgning på sager og forfølgelse af traktatbrudsprocedurer med henblik på at afhjælpe alle tilfælde af manglende overholdelse; opfordrer Kommissionen til at afsætte tilstrækkelige ressourcer til at overvinde de nuværende forsinkelser; mener, at et tilstrækkeligt kvalificeret personale og tilstrækkelige ressourcer er afgørende for en vellykket gennemførelse og håndhævelse af EU's politikker;

2. bemærker, at ulovlig skovhugst stadig er et problem i EU; udtrykker sin bekymring over den negative indvirkning af ulovlig skovhugst på europæiske skove, levesteder for vilde dyr, det indre marked og EU's klimatiltag; opfordrer Kommissionen og medlemsstaterne til at foretage en grundig vurdering af de socioøkonomiske årsager til sådanne fænomener og til fuldt ud at gennemføre relevant EU-lovgivning og national lovgivning med henblik på effektivt at udvikle konkrete og øjeblikkelige foranstaltninger til bekæmpelse af ulovlig skovhugst for at forhindre, at den bliver en tendens, under hensyntagen til forpligtelserne i henhold til naturdirektiverne og målene i biodiversitetsstrategien, som blev godkendt af medlemsstaterne; udtrykker bekymring over, at de kraftigt stigende priser på materialer og energi og nulsatsen for biomasseemissioner under emissionshandelsordningen kan øge presset på skovene ud over de bæredygtige niveauer, herunder som følge af ulovlig skovhugst, da høje fortjenstmargener står i kontrast til en ubetydelig risiko, samtidig med at der også tages hensyn til de eksisterende sociale og økonomiske forhold for mennesker, der bor i fjerntliggende områder og landdistrikter i EU;

3. udtrykker bekymring for, at den stigende ulovlige skovhugst i EU vil underminere målene for den europæiske grønne pagt, EU's biodiversitetsstrategi og skovstrategien, da den vil illustrere den manglende evne til at beskytte unik økologisk diversitet og de sidste resterende primærskove og skove med gamle vækster, genoprette og bevare naturlige levesteder og vilde arter af flora og fauna og underminere målene for effektivt og strengt beskyttede områder;

4. understreger, at skovrydning bærer ansvaret for 20 % af de globale CO 2 -emissioner; er bekymret for den negative indvirkning, som ulovlig skovhugst har på ørkendannelse, jorderosion og fænomener såsom oversvømmelser; understreger, at skovrydning også er forbundet med udryddelse af mange arter, der mister deres levesteder som følge af ulovlig skovhugst;

5. opfordrer medlemsstaternes anklagere og kompetente myndigheder til i lovens fulde omfang at undersøge alle tilfælde af ulovlig skovhugst samt transport, opbevaring, distribution og salg af ulovligt tømmer;

6. understreger, at opnåelse af bæredygtig skovforvaltning, beskyttelse og bevarelse på baggrund af målbare indikatorer og tærskler, er et centralt spørgsmål for europæisk skovbrug; støtter indførelsen af en naturnær certificeringsordning med henblik på at opretholde det fulde omfang af biologiske mangfoldighed, sikre langsigtet produktivitet og modstandsdygtighed og imødegå miljømæssige, økonomiske og samfundsmæssige udfordringer;

7. opfordrer Kommissionen og medlemsstaterne til at etablere de nødvendige foranstaltninger til at gennemføre en grundig kontrol med henblik på sporing af træ, der anvendes af europæiske virksomheder, for at sikre fuld overholdelse af EU's tømmerforordning;

8. understreger kraftigt, at Kommissionen bør sikre, at tilstrækkelige mængder af økonomiske ressourcer i nationale strategiske planer er øremærket til genopretning af biodiversitet i områder, der er mest alvorligt påvirket af ulovlig skovhugst; minder om, at i henhold til Europa-Parlamentets beslutning af den 9. juni 2021 om EU's biodiversitetsstrategi for 2030 bør medlemsstaterne nå mindst 10 % af de årlige biodiversitetsudgifter i den flerårige finansielle ramme; beklager, at finansieringsmålene for biodiversitet i visse medlemsstater ligger langt under de aftalte 10 %;

9. beklager det faktum, at man inden for bæredygtig skovforvaltning hverken har defineret tærskler eller områder som benchmarks for den ønskværdige tilstand af skove eller tilstrækkeligt med kriterier for økosystemsundhed, biodiversitet og klimaændringer; anmoder derfor om nye indikatorer og tærskler, der er nødvendige for implementerbar bæredygtig skovforvaltning;

10. opfordrer alle medlemsstater til at sikre, at sporingssystemerne for træ er fuldt operationelle, og at skovbrugssanktionerne er forholdsmæssige og afskrækkende, således at ulovlig skovhugst effektivt modvirkes; udtrykker stor bekymring for, at de nuværende sanktioner ikke står i forhold til træproduktværdien, og at virksomheder af og til kun får advarsler eller pålægges meget små administrative sanktioner; opfordrer medlemsstaterne til at levere midler til forbedring af aktiviteter fra de nationale myndigheder, der er ansvarlige for skovbrug, hvor det er nødvendigt at øge antallet af retshåndhævelsespersonale for effektivt at tage retlige skridt og indlede straffesager i tilfælde af ulovlig skovhugst på grundlag af de beviser, der er indhentet af politiet eller overgivet til politiet af tredjeparter; opfordrer til, at der tages højde for straffesager, herunder mod privatpersoner, i forbindelse med revisionen af direktivet om strafferetlig beskyttelse af miljøet;

11. opfordrer medlemsstaterne til at udveksle bedste praksis blandt de retshåndhævende myndigheder for at fremme kampen mod al tilknyttet ulovlig praksis;

12. opfordrer medlemsstaterne til at sikre, at offentlig adgang til miljøoplysninger samt offentlig deltagelse i beslutningsprocesser og domstolsprøvelse vedrørende skovforvaltningsplanerne gives i overensstemmelse med Århusforordningen;

13. understreger behovet for at foretage en korrekt vurdering af de miljømæssige virkninger af skovforvaltningsplaner og for, at medlemsstaterne reviderer dem, der ikke er i overensstemmelse med national lovgivning;

14. beklager dybt angrebene på skovbetjente, skovfogeder, retshåndhævelsespersonale, miljøaktivister og undersøgende journalister, herunder dødbringende angreb, og minder om, at disse angreb ofte begås af enten individuelle eller velorganiserede og veludstyrede bander, der er involveret i ulovlig skovhugst, stigende brug af vold og regelmæssig intimidering;

15. opfordrer de nationale og EU's myndigheder til at træffe afskrækkende og resolutte foranstaltninger for at sikre fuld overholdelse af national lovgivning og EU's miljølovgivning; bemærker, at proceduresvagheder og manglende kontroller reducerer tømmerforordningens effektivitet i praksis; opfordrer indtrængende EU's medlovgivere til at udnytte forhandlingerne om forslaget til forordning om skovrydningsfrie produkter (COM(2021)0706), til at lære af gennemførelsen og håndhævelsen af EU's tømmerforordning og forbedre status for medlemsstaternes kompetente myndigheder, bestemmelserne om kvantiteten og kvaliteten af deres kontroller, deres relationer til og interaktioner med kompetente myndigheder i andre medlemsstater og med andre nationale myndigheder og Kommissionen; opfordrer medlemsstaterne til nøje at gennemføre bestemmelserne i den gældende relevante lovgivning ved at forbyde brugen og markedsføringen af ulovligt træ på EU-markedet; opfordrer til, at ulovlig skovhugst behandles som en lovovertrædelse, underlægges passende strafferetlige sanktioner og omfattes af anvendelsesområdet for det ændrede direktiv om strafferetlig beskyttelse af miljøet, og opfordrer til et styrket europæisk samarbejde i kampen mod ulovlig skovhugst; opfordrer til en ensartet definition af ulovlig skovhugst som en miljøforbrydelse i alle medlemsstater for at sikre, at der anvendes harmoniserede procedurer og sanktioner for de samme ulovlige skovhugstovertrædelser i hele EU;

16. understreger betydningen af forebyggende foranstaltninger for at mindske miljømæssige og økonomiske skader og truslen mod menneskeliv som følge af ulovlig skovhugst; anerkender, at der er opnået visse nylige fremskridt på medlemsstatsniveau med rapporter om forbedringer af sporingen af tømmer samt revision og styrkelse af de sanktioner, der er fastsat i national lovgivning med henblik på at bekæmpe ulovlig skovhugst; fremhæver behovet for passende genopretningsplaner for forringede miljøområder i de berørte medlemsstater; minder om, at en koordineret europæisk tilgang og forebyggelsesforanstaltninger kan være med til at tackle ulovlig skovhugst; opfordrer medlemsstaterne til at forbedre kvaliteten og fuldstændigheden af deres skovovervågningssystemer med henblik på at kunne drage robuste konklusioner vedrørende effektiviteten af skovforvaltningsplanerne i Natura 2000-nettet; bemærker, at overvågningen for at sikre en tilfredsstillende vurdering af effektiviteten af Natura 2000-relaterede foranstaltninger bør omfatte indsamling af flere data om områder i og uden for nettet og om kvaliteten af bevaringsforvaltningen;

17. opfordrer Kommissionen til at ændre EU's tømmerforordning, så den finder anvendelse på alt træ og alle træprodukter, der sælges på det europæiske marked, med henblik på at sikre lige vilkår og undgå urimelig konkurrence;

18. understreger den store offentlige interesse i bekæmpelse af ulovlig skovhugst, der også kom til udtryk i andragende nr. 1248/2019, 0408/2020, 0722/2020 og 1056/2021 til Udvalget for Andragender, som fordømmer stigningen i ulovlig skovhugst, der ofte skyldes lemfældig håndhævelse af EU-lovgivningen i beskyttede områder eller standsede satellitovervågningssystemer, samt det stigende antal sager om angreb på skovarbejdere, aktivister og journalister;

19. opfordrer medlemsstaterne til at vedtage passende retshåndhævelsesforanstaltninger med henblik på at bekæmpe ulovlig skovhugst og beskytte miljøforkæmpere, journalister og whistleblowere; opfordrer medlemsstaterne til at træffe de nødvendige foranstaltninger for at forhindre, at de retslige myndigheder afviser sager vedrørende ulovlig skovhugst; anerkender civilsamfundets, herunder NGO'ers og miljøforkæmperes, aktive rolle og engagement som fortalere for klimaindsatsen og beskyttelsen af biodiversitet, og opfordrer EU til at støtte sådanne aktiviteter; understreger behovet for at sikre, at civilsamfundet deltager i den gennemsigtighedsramme, der er fastsat i artikel 13 i Parisaftalen;

20. opfordrer Kommissionen til at føre an i den globale kamp mod ulovlig skovhugst og fremme gennemførelsen af én klar og internationalt anerkendt definition af den form for aktiviteter, der falder ind under begrebet »ulovlig skovhugst«, med henblik på at tackle de nuværende juridiske smuthuller, som tillader manglende overholdelse af standarden; glæder sig som et første skridt over forslaget til forordning om skovrydningsfrie produkter;

21. opfordrer Kommissionen og medlemsstaterne til regelmæssigt at vurdere tilgængelige data baseret på både jordbaseret overvågning og fjernsensorteknologi såsom satellitbilleder af alle skovbevoksede Natura 2000-områder, til at træffe passende foranstaltninger, herunder at indlede traktatbrudsprocedurer, i tilfælde af beskadigelse eller ødelæggelse af disse lokaliteter, og til at offentliggøre disse vurderinger og foranstaltninger; understreger, at satellitbilleddannelse er mere effektiv, hvis den kombineres med data på stedet, og at data på stedet derfor ikke bør forsømmes; opfordrer medlemsstaterne til at afhjælpe skaderne på beskyttede skovhabitater eller beskyttede levesteder for skovarter i Natura 2000-områder, der er berørt af skovrydning og ulovlig skovhugst;

22. understreger, at Kommissionen skal håndhæve overholdelse af EU-retten; forstår, at den bevisbyrde, der påviser eksistensens af en overtrædelse, ligger hos Kommissionen, der muligvis ikke kan anvende formodninger i sager om overtrædelser; understreger imidlertid, at selv om Kommissionen har bekræftet, at korrekt anvendelse af EU-retten fortsat er en prioritet, tyder varigheden af visse traktatbrudssager, selv når Kommissionen har tilstrækkelig dokumentation, på noget andet; erklærer, at det er uansvarligt, at Kommissionens Generaldirektorat for Miljø konsekvent og konstant er underbemandet på et tidspunkt, hvor miljølovgivningen er den mest brudte lovgivning, og den europæiske grønne pagt har medført nye initiativer; beklager, at uerstattelige værdier går tabt som følge af Kommissionens manglende handling og nedskæringer i EU's personalebudget; foreslår, at Kommissionen og medlemsstaterne får styr på deres prioriteter;

23. opfordrer Kommissionen til systematisk at anvende alle tilgængelige teknologiske udviklinger, f.eks. telemåling, til at sikre fuld overholdelse af EU's tømmerforordning og dermed være i stand til grundigt at undersøge tilstanden af Europas skove;

24. opfordrer indtrængende Kommissionen, Rådet og medlemsstaterne til at træffe de nødvendige foranstaltninger til at etablere og udvikle politisamarbejde med deltagelse af alle medlemsstaters kompetente myndigheder med henblik på at forebygge, afsløre og efterforske strafbare handlinger inden for skovbrug og handel med træ som følge af sådanne aktiviteter; understreger, at Kommissionen, Rådet og medlemsstaterne systematisk bør vurdere effektiviteten af politisamarbejde og regelmæssigt forbedre det;

25. opfordrer Kommissionen og Rådet til omhyggeligt at evaluere de potentielt negative konsekvenser, som fremme af skovbiomasse som energibærer kunne have for EU's skove, navnlig i forbindelse med forhandlingerne om »Fit for 55«-pakken og ændringen af direktivet om vedvarende energi ( 10 ) (RED III);

26. anmoder Kommissionen om at fremme udveksling af bedste praksis mellem medlemsstaterne med hensyn til bekæmpelse af ulovlig skovhugst og dets konsekvenser, herunder i forbindelse med grønne offentlige indkøb og gennemsigtighed for forbrugerne med hensyn til navne på virksomheder, der handler med ulovligt fældet træ;

27. opfordrer Kommissionen til at være opmærksom på den korrekte gennemførelse af EU's tømmerforordning, habitatdirektivet, direktivet om strategisk miljøvurdering og direktivet om beskyttelse af vilde fugle ( 11 ) samt Århusforordningen, idet manglerne i gennemførelsen i EU's miljølovgivning kan være en faktor, der muliggør og fører til miljøkriminalitet; bemærker, at overtrædelser af disse kan føre til miljømæssige og økologiske katastrofer såsom jordforringelse og erosion, jordskred, oversvømmelser, udryddelse af unikke vilde arter, skovrydning og forsvinden af de sidste primære skove og skove med gammel vækst i EU;

28. opfordrer Kommissionen til at gennemgå de nuværende lovgivningsmæssige problemer og forbedre sine kontroller med henblik på at eliminere eventuelle juridiske smuthuller, der gør det muligt at anvende ulovligt fældet træ i EU, som det i øjeblikket er tilfældet med teknikker såsom blanding af lovligt fældet træ og ulovligt fældet træ med henblik på certificering af dette træs oprindelse;

29. opfordrer Kommissionen til at bruge sin handelspolitik til at standse ulovlig skovhugst på internationalt plan; understreger, at import af ulovligt fældet træ fra tredjelande forvrider det europæiske marked og skaber en urimelig situation for de europæiske producenter; minder om, at brugen af dette ulovlige træ også skader de lokalsamfund, hvor det fældes, og fremmer fortsættelsen af ulovlig fældning af dette træ og al den kriminalitet, der er forbundet hermed; glæder sig over sættet af obligatoriske due diligence-regler for virksomheder, der ønsker at markedsføre visse varer på EU-markedet, som Kommissionen har foreslået i dens forslag til forordning om skovrydningsfrie produkter;

30. understreger betydningen af at gennemføre projekter, der har til formål at fremme skovforvaltning tæt på naturen og miljøbeskyttelse, genopretning og bevarelse, samtidig med at der ydes støtte til lokalsamfund, der er afhængige af skovressourcer, ved at udvikle korte forsyningskæder og økoturisme; foreslår, at der udvikles demokratisk skovforvaltning og projekter i tæt samarbejde med de lokale myndigheder, som arbejder tæt sammen med interessenter og lokalsamfund, som påvirkes mest direkte og indirekte af miljøændringer og de negative socioøkonomiske virkninger af produktion og handel med træ i stor skala;

31. opfordrer EU og medlemsstaterne til at undersøge yderligere muligheder for samarbejde om bekæmpelse og forebyggelse af ulovlig skovhugst; anbefaler, at Kommissionen tilvejebringer en samarbejdsplatform for medlemsstaterne med henblik på at udvikle og yderligere forbedre nationale digitale skovovervågningsværktøjer, indberette tilfælde af ulovlig skovhugst og muliggøre en hurtig og effektiv grænseoverskridende indsats mod ulovlig skovhugst;

32. opfordrer medlemsstaterne til at påtage sig deres primære ansvar for at beskytte miljøet, herunder skovene, og til at sikre skovbetjentenes sikkerhed; minder om, at korruption i offentlige institutioner fortsat er en vigtig faktor, der fører til straffrihed for ulovlig skovhugst og forbrydelser mod miljøaktivister;

33. opfordrer medlemsstaterne til så vidt muligt at harmonisere deres regler om kontrol af ulovligt fældet træ med henblik på at forhindre udnyttelse af distributionsruter for ulovligt træ i henhold til lovgivningen i de medlemsstater, hvor kontrollen er lemfældig;

34. opfordrer anklagere, efterforskere, skovbetjente og finansielle eksperter til at forene deres kræfter og samle udnyttelsen af sagkundskaber med henblik på hurtigt og med succes at opdage, efterforske og retsforfølge organiseret kriminalitet;

35. minder om, at der kan være EU-fonde tilgængelige til kompensation for skovmiljø- og klimatjenester, forbedring af modstandsdygtigheden og miljøværdien af skovøkosystemer, skovgenopretning, -bevaring og -beskyttelse samt kompensationer for Natura 2000-skovområder, også for små skovejere;

36. foreslår, at der indføres regelmæssige kontroller (herunder sikkerhedskontroller/politipatruljer og luftovervågning) i skove og områder med transport af træ eller hvor der rapporteres om ulovlig skovhugst eller transport af og handel med træ fra sådanne aktiviteter; understreger behovet for at øge politiets bevidsthed om den kriminelle handling, som ulovlig skovhugst er, og opfordrer medlemsstaterne til at gennemføre særlig uddannelse af det retshåndhævende personale for at udstyre dem med praktiske værktøjer og de færdigheder og den viden, de har brug for til forebyggelse, afsløring og retsforfølgning af aktiviteter med ulovlig skovhugst samt beskyttelse af miljøaktivister, whistleblowere og personale med ansvar for skovforvaltning; opfordrer medlemsstaterne til at samarbejde for at sikre intelligent udnyttelse af ressourcer til forebyggelse af uregelmæssig gennemførelse af denne foranstaltning;

37. minder om, at ulovlig skovhugst ofte er forbundet med andre former for kriminalitet såsom ulovlig handel, korruption, svig, hvidvaskning af penge osv., som overvejende har en grænseoverskridende dimension; understreger derfor behovet for at betragte oplysningerne om ulovlig skovhugst som afgørende for efterforskningen af andre former for grov kriminalitet og behovet for at dele disse oplysninger med Europol for at lette grænseoverskridende efterforskninger;

38. fremhæver, at oprettelsen af en europæisk miljøanklagemyndighed ved en udvidelse af EPPO's mandat i overensstemmelse med artikel 86, stk. 4, i TEUF er en måde til at forbedre gennemførelse og håndhævelse af EU's miljølovgivning og til at bekæmpe alvorlig miljøkriminalitet med en grænseoverskridende dimension;

39. opfordrer Kommissionen til at afsætte midler til bekæmpelse af ulovlig skovhugst;

40. fremhæver betydningen af at øge tilgængeligheden af gennemsigtig data af høj kvalitet og tager behørigt højde for målet med den nye EU-skovstrategi om at forbedre harmoniseret dataindsamling i denne henseende; mener, at opbygning af eksisterende strukturer, navnlig de nationale skovopgørelser og skovinformationssystemet for Europa er afgørende med henblik på at forbedre politistyrkernes operationelle indsats for at tackle aspekter af skovbrugskriminalitet; anerkender behovet for rettidige, hyppige og sammenlignelige data på tværs af alle medlemsstater for både grundlæggende og anvendte skovrelaterede variabler; tilslutter sig derfor forslaget om en EU-dækkende ramme for skovovervågning, -rapportering og -dataindsamling; opfordrer medlemsstaterne til at indsamle data om inspektionsaktiviteter, antallet af fastlagte overtrædelser og typer og størrelse af de pålagte sanktioner;

41. opfordrer medlemsstaterne til at styrke den offentlige bevidsthed om bekæmpelsen af ulovlig skovhugst og de tilgængelige rapporteringsværktøjer, bl.a. gennem målrettede kommunikationskampagner; opfordrer medlemsstaterne til i akademiske læseplaner for børn at inkludere begrebet skovbevarelse som del af bevarelsen af naturarv;

42. understreger, at miljøretssager forudsætter, at retsaktører har specifik viden og specifikke kompetencer; foreslår derfor, at medlemsstaterne styrker den miljømæssige del af universitetsstudier på det retlige område;

43. fremhæver, at brugen af fjernsensorteknologier såsom satellitbilleder til at supplere indsamlingen af oversigtsdata og inspektioner kan bistå de kompetente myndigheder på EU-plan og på nationalt plan med hurtigere og mere præcist at afdække store områder med ulovlig skovhugst; understreger behovet for at kalibrere disse data med data, der er indsamlet via jordbaseret overvågning, for at sikre, at resultaterne er præcise; opfordrer medlemsstaterne til at gøre fuld brug af de værktøjer, der er til rådighed under EU's Satellitcenter, for at styrke deres kapacitet til at bekæmpe ulovlig skovhugst; bemærker, at selv om skovhugst kan afsløres via satellitbilleder, er det fortsat en udfordring af skelne mellem lovlig og ulovlig skovhugst; understreger, at effektiviteten af de satellitbaserede ressourcer til standsning af ulovlig skovhugst afhænger af myndighedernes evne til at bruge og koordinere oplysningerne med andre jordbaserede overvågningsværktøjer og databaser; mener, at satellitbilleder kan supplere inspektioner på stedet og skovinventering som et værdifuldt aktiv til afsløring af ulovlig skovhugst og kan bidrage til indirekte at udlede eksistensen af ulovlig skovhugst gennem tilstedeværelsen af veje uden for de tilladte områder;

44. minder om den afgørende rolle, som teknologisk innovation spiller i bekæmpelsen af ulovlig skovhugst og miljøkriminalitet generelt; opfordrer Kommissionen til at afsætte midler til den teknologiske støtte til medlemsstaterne, som ville gøre det muligt for de nationale retshåndhævende myndigheder at anvende de bedste værktøjer;

45. understreger, at en undersøgelsesmission til de områder, der er berørt af ulovlig skovhugst, ville hjælpe med at vurdere virkeligheden på jorden, de primære faktorer, der fører til ulovlig skovhugst, og virkningerne for lokalbefolkningen samt at identificere vejen frem i specifikke sager;

46. opfordrer Kommissionen til at sikre, at EU ikke støtter initiativer og projekter, som kan føre til ulovlig skovhugst og skovrydning eller have andre lignende skadelige indvirkninger på miljøet;

47. pålægger sin formand at sende denne beslutning til Rådet og Kommissionen samt til medlemsstaternes regeringer og parlamenter.

(1) EUT L 295 af 12.11.2010, s. 23.

(2) EFT L 206 af 22.7.1992, s. 7.

(3) EFT L 197 af 21.7.2001, s. 30.

(4) EUT L 264 af 25.9.2006, s. 13.

(5) EUT L 356 af 8.10.2021, s. 1.

(6) https://www.europol.europa.eu/crime-areas-and-statistics/crime-areas/environmental-crime

(7) Af The Briefing Note for the Competent Authorities (CA) implementing the EU Timber Regulation June — September 2020 fremgår det, at: »Selv om træ leveret af VGSM til IKEA var certificeret af Forest Stewardship Council (FSC), angiver rapporten, at mere end halvdelen af det fældede træ i Velyky Bychkiv fra april til juni 2018 ikke overholdt FSC-standarderne og rent faktisk var fældet ulovligt«.

(8) Europa-Kommissionen, Report: Study on Certification and Verification Schemes in the Forest Sector and for Wood-based Products, July 2021.

(9) EUT L 328 af 6.12.2008, s. 28.

(10) Europa-Parlamentets og Rådets direktiv (EU) 2018/2001 af 11. december 2018 om fremme af anvendelsen af energi fra vedvarende energikilder (EUT L 328 af 21.12.2018, s. 82).

(11) Europa-Parlamentets og Rådets direktiv 2009/147/EF af 30. november 2009 om beskyttelse af vilde fugle (EUT L 20 af 26.1.2010, s. 7).